# Tillögur laganefndar, lagðar fram á aðalfundi SSR 24. mars 2014, um breytingar á lögum um Skátasamband Reykjavíkur frá 1988 með síðari breytingum

## Tillaga nr. 1: Breyting á ákvæði 1.4.

Á eftir orðinu fastaráð bætast orðin „og nefndir“.

Eftirfarandi nýir stafliðir bætast við:

„D. Uppstillinganefnd er hafi það hlutverk að leita eftir fólki til starfa fyrir SSR samkvæmt því sem fram kemur í lögum þessum og tryggja að í hvert laust sæti sé a.m.k. einn frambjóðandi.

E. Laganefnd er hafi það hlutverk að yfirfara og gefa umsagnir um tillögur um breytingar á lögum þessum sem henni berast, auk þess að hafa frumkvæði að tillögum að breytingum á lögunum.“

*Skýring á tillögu:*

*Fyrri hluti tillögunnar er formlegs eðlis.*

*Varðandi seinni hlutann þá þótti laganefnd vanta inn í lögin að kveðið væri á um tilvist uppstillinganefndar og laganefndar og að hlutverk þeirra væri skilgreint, en gert er ráð fyrir tilvist þessara nefnda í öðrum ákvæðum laganna. Ábending þessa efnis barst laganefnd einnig frá stjórn SSR.*

## Tillaga nr. 2: Breyting á ákvæði 2.2.

Í stað orðsins „bréflega“ kemur orðið „skriflega“.

Á eftir fyrsta málsliðnum bætist við nýr svohljóðandi málsliður: „Til skriflegrar boðunar telst boðun með tölvupósti“.

*Skýring á tillögu:*

*Tillagan er gerð eftir ábendingu frá stjórn SSR. Rétt þykir að lögin heimili með skýrum hætti að boðun megi fara fram með rafrænum hætti í gegnum tölvupóst.*

## Tillaga nr. 3: Breyting á F-lið ákvæðis 2.6 og ákvæði 2.7.

F-liður ákvæðis 2.6. orðast svo: „Kosning stjórnar, sbr. ákvæði 2.7., og tveggja varamanna. Kosið skal í hvert embætti fyrir sig.“

4. málsliður í ákvæði 2.7. orðast svo: „Láti einhver stjórnarmanna af störfum eða ef um langvarandi fjarveru stjórnarmanns er að ræða á milli aðalfunda skal varamaður taka sæti hans í stjórn fram að næsta aðalfundi.“

*Skýring á tillögu:*

*Tillagan er tilkomin eftir yfirferð laganefndar yfir lögin. Þótti laganefnd vanta ákvæði í lögin um varamenn í stjórn SSR og með þessari tillögu er leitast við að tryggja að stjórnin sé ávallt fullskipuð. Við langvarandi fjarveru stjórnarmanns eða þegar stjórnarmaður lætur af störfum tekur varamaður samkvæmt tillögunni sæti í stjórninni í hans stað en í framkvæmd myndi stjórnin kveðja varamann til starfans. Sú tilhögun að varamenn skuli kosnir á aðalfundi í stað þess að stjórn skipi nýjan stjórnarmann, eins og nú er kveðið á um í grein 2.7., er að mati laganefndar í meira samræmi við ákvæði 2.1. sem kveður á um að aðalfundur fari með æðstu stjórn í málefnum SSR.*

## Tillaga nr. 4: Breyting á I- og J-liðum ákvæðis 2.6.

Liður I. orðast svo: „Kosning eins fulltrúa af tveimur í eftirtalin ráð og nefndir: Minjanefnd, Úlfljótsvatnsráð og Hafravatnsráð. Kosningin er til tveggja ára.“

Liður J. fellur brott.

*Skýring á tillögu:*

*Stjórn SSR benti laganefnd á að samræmi skorti milli I- og J-liða í ákvæði 2.6. Breytingin er gerð til þess að samræma tilhögun kosningar í þau þrjú ráð/nefndir sem tilgreind eru, en ákvæði um kosningar til þeirra eru nú í tveimur aðskildum liðum.*

*Orðalagi er einnig breytt með það að markmiði að gera það skýrara að aðeins er kosið um einn fulltrúa í hvert sinn til tveggja ára í senn, sbr. ákvæði 1.4.*

## Tillaga nr. 5: Breyting á ákvæði 2.10.

Ákvæðið orðast svo: „Tvö eða fleiri félög geta farið fram á það við stjórn SSR að hún kalli saman félagsforingjafund og er henni þá skyld að boða til og halda slíkan fund innan viku.“

*Skýring á tillögu:*

*Í núgildandi ákvæði er ekki kveðið á um skyldu stjórnarinnar til að halda félagsforingjafund innan ákveðins tímaramma, aðeins er kveðið á um að hún skuli boða til fundar. Laganefnd þótti við yfirferð yfir lögin rétt að slíku væri bætt inn í ákvæðið með vísan til þess hvers eðlis ákvæðið er.*

## Tillaga nr. 6: Breyting á ákvæði 2.14.

Á eftir fyrsta málslið bætist við nýr svohljóðandi málsliður: „SSR verður ekki lagt niður nema að slík tillaga verði samþykkt af meirihluta tveggja lögmætra aðalfunda.“

*Skýring á tillögu:*

*Laganefnd þótti skorta ákvæði inn í lögin með hvaða hætti SSR verði lagt niður en í ákvæði 2.14 er gert ráð fyrir því að hægt sé að leggja það niður. Tillaga laganefndar er að slíkt verði aðeins gert að undangenginni kosningu um slíka tillögu, sem skuli tekin fyrir á tveimur lögmætum aðalfundum.*

## Tillaga nr. 7: Breyting á E-lið ákvæðis 3.1

Í stað orðanna „1. mars“ koma orðin „15. mars“

*Skýring á tillögu:*

*Laganefnd þótti rétt að færa ákvæðið til samræmis við 15. gr. laga BÍS þannig að sami frestur gildi fyrir félögin gagnvart bæði SSR og BÍS.*